TV-verhoog: Die 'engele' se opstand teen diskriminasie | Netwerk24
21 Februarie 2021 00:18
Angels in America met Andrew Garfield en Nathan Lane. Skepper: Tony Kushner ****
Ek het dié produksie destyds in New York gesien, vandaar die vier sterre. In dié luisterryke produksie, die jongste in die National Theatre at Home-reeks vanuit die West End in Londen wat jy aanlyn kan stroom, speel verskeie blink sterre die hoofrolle.
Eerstens die man wat 'n teaterganger glo 'n hartaanval in Londen gegee het toe hy op die verhoog van sy hemp in 'n ander produksie ontslae geraak het, Looking se Russell Tovey. Die teaterganger is op 'n draagbaar uitgedra . . .
Die ster is egter die oud-Spider-Man Andrew Garfield. Ook in die rolverdeling is Denise Gough, wat teatergangers sal herken in pre-Covid-19 se The Painter, en Nathan Lane, 'n legende in sy eie etensuur: die man wat sulke kamp-kriewel-komiese spel in Birds of a Feather gelewer het, (later The Bird­cage op die silwerdoek) waar hy loshande die kollig gesteel het.
Onthou net dat die produksie meer as vier uur lank is, maar in twee dele aangebied word. Deel 1 is twee uur en deel 2 'n snapsie langer. Op die verhoog is dit op alternatiewe aande aangebied, maar as jy dit stroom, is daar 'n blaaskans!
Dit gaan oor hoe daar teen gay mense in Amerika gediskrimineer is, veral tydens die vigspandemie in die 1980's. Of, soos die mediareklame dit wil hê: "Hulle (gay mense) het baklei teen diskriminasie, lewe en dood, liefde en seks en die hemel en die hel."
As jy daarna wil kyk, gaan na die National Theatre se webwerf: www.ntathome.com/products en klik op Angels in America Part I en dan Part II om dit te huur. Jy moet sowat R177 betaal. Slegs vir oopkop teatergangers.